erhwenkuo/poetry-chinese-zhtw huggingface dataset:
虞美人
作者：羅志仁（宋）

君王曾惜如花面。往事多恩怨。霓裳和淚換袈裟。又送鸞輿北去、聽琵琶。當年未削青螺髻。知是歸期未。天花丈室萬緣空。結綺臨春何處、淚痕中。
木蘭花慢
作者：羅志仁（宋）

漢家糜粟詔，將不醉、飽生靈。便收拾銀瓶，當壚人去，春歇旗亭。淵明權停種秫，遍人間，暫學屈原醒。天子宜呼李白，婦人卻笑劉伶。提葫蘆更有誰聽。愛酒已無星。想難變春江，蒲桃釀綠，空想芳馨。溫存鸕鷀鸚鵡，且茶甌淡對晚山青。但結秋風魚夢，賜酺依舊沈冥。
菩薩蠻
作者：羅志仁（宋）

曉鶯催起。問當年秀色，為誰料理。悵別後、屏掩吳山，便樓燕月寒，鬢蟬雲委。錦字無恁，付銀燭、盡燒千紙。對寒泓靜碧，又把去鴻，往恨都洗。桃花自貪結子。道東風有意，吹送流水。謾記得當日、心嫁卿卿，是日暮天寒，翠袖堪倚。扇月乘鸞，盡夢隔、嬋娟千里。到嗔人、從今不信，畫簷鵲喜。
減字木蘭花
作者：曾寅孫（宋）

生綃蜀繭。筆底墨雲飛一片。點點秋腴。收得驪龍頜下珠。興來一掃。惜處有時慳似寶。露葉煙條。幾度西風吹不凋。
甘州・八聲甘州
作者：沈欽（宋）

有吳僧、醉倒墨池邊，西風暗吹芳。對蒼髯冷掛，龍珠萬顆，晴映經窗。卻似仙人黃鶴，笛裡換時光。靜處觀生意，竹老梅荒。猶說當年分種，是枯槎遠駕，萬里途長。信留真何許，燁燁楮毫香。□前度、離宮別館，正金鋪、深掩綠苔床。都休問，一番展卷，清晝生涼。
甘州・八聲甘州
作者：劉沆（宋）

愛累累、萬顆貫驪珠，特地寫幽芳。想黃昏雲淡，夜深人靜，清影橫窗。冷澹一枝兩葉，筆下老秋光。參透圓明相，日觀開荒。最是柔髭修梗，映風姿霧質，雅趣悠長。更淋漓草聖，把玩墨猶香。珍重好、卷藏歸去，枕屏間、偏稱道人床。江南路，後回重見、同話淒涼。
卜算子
作者：止禪師（宋）

書是玉關來，淚向松江墮。梅自飄香柳自青，嘹唳徵鴻過。沙漠暗塵飛，嵩獄愁雲鎖。淮上千營夜枕戈，此恨憑誰破。
賀新郎
作者：蔣捷（宋）

渺渺啼鴉了。亙魚天、寒生峭嶼，五湖秋曉。竹几一燈人做夢，嘶馬誰行古道。起搔首、窺星多少。月有微黃籬無影，掛牽牛、數朵青花小。秋太淡，添紅棗。愁痕倚賴西風掃。被西風、翻催鬢鬒，與秋俱老。舊院隔霜簾不卷，金粉屏邊醉倒。計無此、中年懷抱。萬里江南吹簫恨，恨參差、白雁橫天杪。煙未斂，楚山杳。
賀新郎
作者：蔣捷（宋）

雁嶼晴嵐薄。倚層屏、千樹高低，粉纖紅弱。雲隘東風藏不盡，吹豔生香萬壑。又散入、汀蘅洲藥。擾擾匆匆塵土面，看歌鶯、舞燕逢春樂。人共物，知誰錯。寶釵樓上圍簾幕。小嬋娟、雙調彈箏，半霄鸞鶴。我輩中人無此分，琴思詩情當卻。也勝似、愁橫眉角。芳景三分才過二，便綠陰、門巷楊花落。沽斗酒，且同酌。
賀新郎
作者：蔣捷（宋）

浪湧孤亭起。是當年、蓬萊頂上，海風飄墜。帝遣江神長守護，八柱蛟龍纏尾。鬥吐出、寒煙寒雨。昨夜鯨翻坤軸動，卷雕翬、擲向虛空裡。但留得，絳虹住。五湖有客扁舟艤。怕群仙、重遊到此，翠旌難駐。手拍闌干呼白鷺，為我殷勤寄語。奈鷺也、驚飛沙渚。星月一天雲萬壑，覽茫茫、宇宙知何處。鼓雙楫，浩歌去。
賀新郎
作者：蔣捷（宋）

夢冷黃金屋。嘆秦箏、斜鴻陣裡，素弦塵撲。化作嬌鶯飛歸去，猶認紗窗舊綠。正過雨、荊桃如菽。此恨難平君知否，似瓊臺、湧起彈棋局。消瘦影，嫌明燭。鴛樓碎瀉東西玉。問芳悰、何時再展，翠釵難卜。待把宮眉橫雲樣，描上生綃畫幅。怕不是、新來妝束。彩扇紅牙今都在，恨無人、解聽開元曲。空掩袖，倚寒竹。
賀新郎
作者：蔣捷（宋）

深閣簾垂繡。記家人、軟語燈邊，笑渦紅透。萬疊城頭哀怨角，吹落霜花滿袖。影廝伴、東奔西走。望斷鄉關知何處，羨寒鴉、到著黃昏後。一點點，歸楊柳。相看只有山如舊。嘆浮雲、本是無心，也成蒼狗。明日枯荷包冷飯，又過前頭小阜。趁未發、且嘗村酒。醉探枵囊毛錐在，問鄰翁、要寫牛經否。翁不應，但搖手。
沁園春
作者：蔣捷（宋）

老子平生，辛勤幾年，始有此廬。也學那陶潛，籬栽些菊，依他杜甫，園種些蔬。除了雕樑，肯容紫燕，誰管門前長者車。怪近日，把一庭明月，卻借伊渠。鬢邊白髮紛如。又何苦招賓約客歟。但夏榻宵眠，面風敧枕，冬簷晝短，背日觀書。若有人尋，只教僮道，這屋主人今自居。休羨彼，有搖金寶轡，織翠華裾。
沁園春
作者：蔣捷（宋）

結算平生，風流債負，請一筆句。蓋攻性之兵，花圍錦陣，毒身之鴆，笑齒歌喉。豈識吾儒，道中樂地，絕勝珠簾十里樓。迷因底，嘆晴乾不去，待雨淋頭。休休。著甚來由。硬鐵漢從來氣食牛。但只有千篇，好詩好曲，都無半點，閒悶閒愁。自古嬌波，溺人多矣，試問還能溺我不。高抬眼，看牽絲傀儡，誰弄誰收。
女冠子
作者：蔣捷（宋）

蕙花香也。雪晴池館如畫。春風飛到，寶釵樓上，一片笙簫，琉璃光射。而今燈漫掛。不是暗塵明月，那時元夜。況年來、心懶意怯，羞與蛾兒爭要。江城人悄初更打。問繁華誰解，再向天公借。剔殘紅灺。但夢裡隱隱，鈿車羅帕。吳箋銀粉砑。待把舊家風景，寫成閒話。笑綠鬟鄰女，倚窗猶唱，夕陽西下。
女冠子
作者：蔣捷（宋）

電旗飛舞。雙雙還又爭渡。湘漓雲外，獨醒何在，翠藥紅蘅，芳菲如故。深衷全未語。不似素車白馬，卷潮起怒。但悄然、千載舊跡，時有閒人弔古。生平慣受椒蘭苦。甚魄沈寒浪，更被饞蛟妒。結瓊紉璐。料貝闕隱隱，騎鯨煙霧。楚妃花倚暮。□□瓊簫吹了，溯波同步。待月明洲渚，小留旌節，朗吟騷賦。
大聖樂
作者：蔣捷（宋）

笙月涼邊，翠翹雙舞，壽仙曲破。更聽得豔拍流星，慢唱壽詞初了，群唱蓮歌。主翁樓上披鶴氅，展一笑、微微紅透渦。襟懷好，縱炎官駐傘，長是春和。千年鼻祖事業，記曾趁雷聲飛快梭。但也曾三徑，撫松採菊，隨分吟哦。富貴雲浮，榮華風過，淡處還他滋味多。休辭飲，有碧荷貯酒，深似金荷。
解連環
作者：蔣捷（宋）

妒花風惡。吹青陰漲卻，亂紅池閣。駐媚景、別有仙葩，遍瓊甃小臺，翠油疏箔。舊日天香，記曾繞、玉奴絃索。自長安路遠，膩紫肥黃，但譜東洛。天津霽紅如昨。聽鵑聲度月，春又寥寞。散豔魄、飛入江南，轉湖渺山茫，夢境難託。萬疊花愁，正困倚、釣闌斜角。待攜尊、醉歌醉舞，勸花自樂。
永遇樂
作者：蔣捷（宋）

清逼池亭，潤侵山閣，雪氣凝聚。未有蟬前，已無蝶後，花事隨逝水。西園支徑，今朝重到，半礙醉筇吟袂。除非是、鶯身瘦小，暗中引雛穿去。梅簷溜滴，風來吹斷，放得斜陽一縷。玉子敲枰，香綃落翦，聲度深幾許。層層離恨，悽迷如此，點破謾煩輕絮。應難認、爭春舊館，倚紅杏處。
花心動
作者：蔣捷（宋）

春入南塘，粉梅花、盈盈倚風微笑。虹暈貫簾，星球攢巷，遍地寶光交照。湧金門外樓臺影，參差浸、西湖波渺。暮天遠，芙蓉萬朵，是誰移到。鬒鬢雙仙未老。陪玳席佳賓，暖香雲繞。翠簨叩冰，銀管噓霜，瑞露滿鍾頻釂。醉歸深院重歌舞，雕盤轉、珍珠紅小。鳳洲柳，絲絲淡煙弄曉。
金盞子
作者：蔣捷（宋）

練月縈窗，夢乍醒、黃花翠竹庭館。心字夜香消，人孤另、雙鶼被池羞看。擬待告訴天公，減秋聲一半。無情雁。正用恁時飛來，叫雲尋伴。猶記杏櫳暖。銀燭下、纖影卸佩款。春渦暈，紅豆小，鶯衣嫩，珠痕淡印芳汗。自從信誤青驪，想籠鶯停喚。風刀快，翦盡畫簷梧桐，怎翦愁斷。
喜遷鶯
作者：蔣捷（宋）

遊絲纖弱。謾著意絆春，春難憑託。水暖成紋，雲晴生影，雙燕又窺簾幕。露添牡丹新豔，風擺鞦韆閒索。對此景，動高歌一曲，何妨行樂。行樂。春正好，無奈綠窗，孤負敲棋約。錦屋調笙，銀瓶索酒，爭奈也曾迷著。自從發凋心倦，常倚鉤闌斜角。翠深處，看悠悠幾點，楊花飛落。
晝錦堂
作者：蔣捷（宋）

染柳煙消，敲菰雨斷，歷歷猶寄斜陽。掩冉玉妃芳袂，擁出靈場。倩他鴛鴦來寄語，駐君舴艋亦何妨。漁榔靜，獨奏棹歌，邀妃試酌清觴。湖上雲漸暝，秋浩蕩，鮮風支盡蟬糧。贈我非環非佩，萬斛生香。半蝸茅屋歸吹影，數螺苔石壓波光。鴛鴦笑，何似且留雙楫，翠隱紅藏。
水龍吟
作者：蔣捷（宋）

醉兮瓊瀣浮觴些。招兮遣巫陽些。君毋去此，颶風將起，天微黃些。野馬塵埃，汙君楚楚，白霓裳些。駕空兮雲浪，茫洋東下，流君往、他方些。月滿兮西廂些。叫雲矣、笛淒涼些。歸來為我，重倚蛟背，寒鱗蒼些。俯視春紅，浩然一笑，吐山香些。翠禽兮弄曉，招君未至，我心傷些。
瑞鶴仙
作者：蔣捷（宋）

縞霜霏霽雪。漸翠沒涼痕，猩浮寒血。山窗夢悽切。短吟筇猶倚，鶯邊新樾。花魂未歇。似追惜、芳消豔滅。挽西風、再入柔柯，誤染紺雲成纈。休說。深題錦翰，淺泛瓊漪，暗春曾洩。情條萬結。依然是，未愁絕。最憐他，南苑空階堆遍，人隔仙蓬怨別。鎖芙蓉、小殿秋深，碎蟲訴月。
瑞鶴仙
作者：蔣捷（宋）

紺煙迷雁跡。漸斷鼓零鍾，街喧初息。風檠背寒壁。放冰蜍飛到，絲絲窗隙。瓊瑰暗泣。念鄉關、霜蕪似織。漫將身、化鶴歸來，忘卻舊遊端的。歡極。蓬壺蕖浸，花院梨溶，醉連春夕。柯雲罷弈。櫻桃在，夢難覓。勸清光，乍可幽窗相伴，休照紅樓夜笛。怕人間、換譜伊涼，素娥未識。
瑞鶴仙
作者：蔣捷（宋）

玉霜生穗也。渺洲雲翠痕，雁繩低也。層簾四垂也。錦堂寒早近，開爐時也。香風遞也。是東籬、花深處也。料此花、伴我仙翁，未肯放秋歸也。嬉也。繒波穩舫，鏡月危樓，釂瓊ⅲ也。籠鶯睡也。紅妝旋、舞衣也。待紗燈客散，紗窗日上，便是嚴凝序也。換青氈、小帳圍春，又還醉也。
瑞鶴仙
作者：蔣捷（宋）

素肌元是雪。向雪裡帶香，更添奇絕。梅花太孤潔。問梨花何似，風標難識。長洲漾楫。料鴛邊、嬌容乍折。對珠櫳、自翦涼衣，愛把淡羅輕疊。清徹。螺心翠靨，龍吻瓊涎，總成虛設。微微醉纈。窗燈暈，弄明滅。算銀臺高處，芳菲仙佩，步遍纖雲萬葉。覺來時、人在紅幬，半廊界月。
木蘭花慢
作者：蔣捷（宋）

傍池闌倚遍，問山影、是誰偷。但鷺斂瓊絲，鴛藏繡羽，礙浴妨浮。寒流。暗衝片響，似犀椎、帶月靜敲秋。因念涼荷院宇，紛丸曾泛金甌。妝樓。曉澀翠罌油。倦鬢理還休。更有何意緒，憐他半夜，瓶破梅愁。紅裯。淚乾萬點。待穿來、寄與薄情收。只恐東風未轉，誤人日望歸舟。
木蘭花慢
作者：蔣捷（宋）

渺琉璃萬頃，冷光射、夕陽洲。見敗柳漂枝，殘蘆泛葉，欲去仍留。羅幬。少年夢裡，正窺簾、月浸素肌柔。誰念衰翁自老，斷髭凍得成虯。凝眸。一望絕飛鷗。宇宙正清幽。漫細敲紫硯，輕呵翠管，吟思難抽。颼颼。晚風又起，但時聽、碎玉落簷頭。多少梅花片腦，醉來誤整香篝。
珍珠簾・真珠簾
作者：蔣捷（宋）

書樓四面筠簾卷。微薰起，翠弄懸籤絲軟。樓上讀書仙，對寶狻霏轉。繡館釵行雲度影，灩壽觥、盈盈爭勸。爭勸。奈芸邊事切，花中情淺。金奏未響昏蜩，早傳言放卻，舞衫歌扇。柳雨一窩涼，再展開湘卷。萬顆蕖心瓊珠輥，細滴與、銀硃小硯。深院。待月滿廊腰，玉笙又遠。
高陽臺
作者：蔣捷（宋）

霞鑠簾珠，雲蒸篆玉，環樓婉婉飛鈴。天上王郎，飈輪此地曾停。秋香不斷臺隍遠，溢萬叢、錦豔鮮明。事成塵，鸞鳳簫中，空度歌聲。臞翁一點清寒髓，慣餐英菊嶼，飲露蘭汀。透屋高紅，新營小樣花城。霜濃月淡三更夢，夢曼仙、來倚吟屏。共襟期，不是瓊姬，不是芳卿。
高陽臺
作者：蔣捷（宋）

燕卷情絲，蜂黏落絮，天教綰住閒愁。閒裡清明，匆匆粉澀紅羞。燈搖縹暈茸窗冷，語未闌、蛾影分收。好傷情，春也難留，人也難留。芳塵滿目悠悠。問縈雲佩響，還繞誰樓。別酒才斟，從前心事都休。飛鶯縱有風吹轉，奈舊家、苑已成秋。莫思量，楊柳灣西，且棹吟舟。
高陽臺
作者：蔣捷（宋）

橋尾星沈，街心塵斂，天公還把春饒。桂月黃昏，金絲柳換星搖。相逢小曲方嫌冷，便暖薰、珠絡香飄。卻憐他、隔歲芳期，枉費囊綃。人情終似蛾兒舞，到嚬翻宿粉，怎比初描。認得遊蹤，花驄不住嘶驕。梅梢一寸殘紅炬，喜尚堪、移照櫻桃。醉醺醺，不記元宵，只道花朝。
春夏兩相期
作者：蔣捷（宋）

聽深深、謝家庭館。東風對語雙燕。似說朝來，天上婺星光現。金裁花誥紫泥香，繡裹藤輿紅茵軟。散蠟宮輝，行鱗廚品，至今人羨。西湖萬柳如線。料月仙當此，小停飈輦。付與長年，教見海心波淺。縈雲玉佩五侯門，洗雪華桐三春苑。慢拍調鶯，急鼓吹鸞，翠陰生院。
念奴嬌
作者：蔣捷（宋）

稼翁居士，有幾多抱負，幾多聲價。玉立繡衣霄漢表，曾覽八州風化。進退行藏，此時正要，一著高天下。黃埃撲面，不成也控羸馬。人道雲出無心，才離山後，豈是無心者。自古達官酣富貴，住住遭人描畫。只有青門，種瓜閒客，千載傳佳話。稼翁一笑，吾今亦愛吾稼。
絳都春
作者：蔣捷（宋）

春愁怎畫。正鶯揹帶雪，酴醿花謝。細雨院深，淡月廊斜重簾掛。歸時記約燒燈夜。早拆盡、鞦韆紅架。縱然歸近，風光又是，翠陰初夏。婭奼。嚬青泫白，恨玉佩罷舞，芳塵凝榭。幾擬情人，付與蘭香秋羅帕。知他墮策斜攏馬。在底處、垂楊樓下。無言暗擁嬌鬟，鳳釵溜也。
聲聲慢
作者：蔣捷（宋）

黃花深巷，紅葉低窗，淒涼一片秋聲。豆雨聲來，中間夾帶風聲。疏疏二十五點，麗譙門、不鎖更聲。故人遠，問誰搖玉佩，簷底鈴聲。彩角聲吹月墮，漸連營馬動，四起笳聲。閃爍鄰燈，燈前尚有砧聲。知他訴愁到曉，碎噥噥、多少蛩聲。訴未了，把一半、分與雁聲。
尾犯
作者：蔣捷（宋）

夜倚讀書床，敲碎唾壺，燈暈明滅。多事西風，把齋鈴頻掣。人共語、溫溫芋火，雁孤飛、蕭蕭檜雪。遍闌干外，萬頃魚天，未了予愁絕。雞邊長劍舞，念不到、此樣豪傑。瘦骨稜稜，但悽其衾鐵。是非夢、無痕堪記，似雙瞳、繽紛翠纈。浩然心在，我逢著、梅花便說。
滿江紅
作者：蔣捷（宋）

一掬鄉心，付杳杳、露莎煙葦。來相伴、悽然客影，謝他窮鬼。新綠舊紅春又老，少玄老白人生幾。況無情、世故蕩摩中，凋英偉。詞場筆，行群蟻。戰場胄，藏群蟣。問何如清晝，倚藤憑棐。流水青山屋上下，束書壺酒船頭尾。任垂涎、斗大印黃金，狂周顗。
滿江紅
作者：蔣捷（宋）

秋本無愁，奈客裡、秋偏岑寂。身老大、忺敲秦缶，懶移陶甓。萬誤曾因疏處起，一閒且向貧中覓。笑新來、多事是徵鴻，聲嘹嚦。雙戶掩，孤燈剔。書束架，琴懸壁。笑人間無此，小窗幽闃。浪遠微聽葭葉響，雨殘細數梧梢滴。正依稀、夢到故人家，誰橫笛。
探芳信
作者：蔣捷（宋）

翠吟悄。似有人黃裳，孤佇埃表。漸老侵芳歲，識君恨不早。料應陶令吟魂在，凝此秋香妙。傲霜姿，尚想前身，倚窗餘傲。回首醉年少。控駿馬蓉邊，紅嚲茸帽。淡泊東籬，有誰肯、夢飛到。正襟三誦悠然句，聊遣花微笑。酒休賒，醒眼看花正好。
梅花引
作者：蔣捷（宋）

白鷗問我泊孤舟。是身留。是心留。心若留時、何事鎖眉頭。風拍小簾燈暈舞，對閒影，冷清清，憶舊遊。舊遊舊遊今在不。花外樓。柳下舟。夢也夢也，夢不到、寒水空流。漠漠黃雲、溼透木綿裘。都道無人愁似我，今夜雪，有梅花，似我愁。
洞仙歌
作者：蔣捷（宋）

世間何處，最難忘杯酒。惟是停雲想親友。此時無一盞，千種離愁，西風外，長伴枯荷衰柳。去年深夜語，傾倒書□，窗燭心懸小紅豆。記得到門時，雨正蕭蕭，嗟今雨、此情非舊。待與子、相期採黃花，又未卜重陽，果能晴否。
洞仙歌
作者：蔣捷（宋）

枝枝葉葉，受東風調弄。便是鸞穿也微動。自鵝黃千縷，數到飛綿，閒無事，誰管將春迎送。輕柔心性在，教得遊人，酒舞花吟姿狂縱。更誰家鸞鏡裡，貪學纖蛾，移來傍、妝樓新種。總不道、江頭鎖清愁，正雨渺煙茫，翠陰如夢。
最高樓
作者：蔣捷（宋）

新春景，明媚在何時。宜早不宜遲。軟塵巷陌青油幰，重簾深院畫羅衣。要些兒，晴日照，暖風吹。一片片、雪兒休要下。一點點、雨兒休要灑。才恁地，越愆期。悠悠不趁梅花到，匆匆枉帶柳花飛。倩黃鶯，將我語，報春歸。
祝英臺・祝英臺近
作者：蔣捷（宋）

柳邊樓，花下館。低卷繡簾半。簾外天絲，擾擾似情亂。知他蛾綠纖眉，鵝黃小袖。在何處、閒遊閒玩。最堪嘆。箏面一寸塵深，玉柱網斜雁。譜字紅蔫，翦燭記同看。幾回傳語東風，將愁吹去，怎奈向、東風不管。
風入松
作者：蔣捷（宋）

東風方到舊桃枝。仙夢已雲迷。畫闌紅子摴蒱處，依然是、春晝簾垂。恨殺河東獅子，驚回海底鷗兒。尋芳小步莫嫌遲。此去卻慵移。斷腸不在分襟後，元來在、襟未分時。柳岸猶攜素手，蘭房早掩朱扉。
解佩令
作者：蔣捷（宋）

春晴也好。春陰也好。著些兒、春雨越好。春雨如絲，繡出花枝紅嫋。怎禁他、孟婆合皂。梅花風小。杏花風小。海棠風、驀地寒峭。歲歲春光，被二十四風吹老。楝花風、爾且慢到。
一翦梅
作者：蔣捷（宋）

小巧樓臺眼界寬。朝捲簾看。暮捲簾看。故鄉一望一心酸。雲又迷漫。水又迷漫。天不教人客夢安。昨夜春寒。今夜春寒。梨花月底兩眉攢。敲遍闌干。拍遍闌干。
一翦梅
作者：蔣捷（宋）

一片春愁待酒澆。江上舟搖。樓上簾招。秋娘度與泰娘嬌。風又飄飄。雨又蕭蕭。何日歸家洗客袍。銀字笙調。心字香燒。流光容易把人拋。紅了櫻桃。綠了芭蕉。
糖多令・唐多令
作者：蔣捷（宋）

秋碧瀉晴灣。樓臺雲影閒。記仙家、元在蓬山。飛到雁峰塵更少，三萬頃、玉無邊。金盞倒垂蓮。歌搖香霧鬟。任芙蓉、玉月朱闌。天氣已涼猶未冷，重九後、小春前。
柳梢青
作者：蔣捷（宋）

小飲微吟，殘燈斷雨，靜戶幽窗。幾度花開，幾番花謝，又到黃昏。潘娘不是潘郎。料應也、霜黏鬢旁。鸚鵡闌空，鴛鴦壺破，煙渺雲茫。
阮郎歸
作者：蔣捷（宋）

雪飛燈背雁聲低。寒生紅被池。小屏風畔立多時。閒看番馬兒。新搵淚，舊題詩。一般羅帶垂。瓊簫夜夜挾愁吹。梅花知不知。
金蕉葉
作者：蔣捷（宋）

雲褰翠幕。滿天星碎珠迸索。孤蟾闌外，照我看看過轉角。酒醒寒砧正作。待眠來、夢魂怕惡。枕屏那更，畫了平洲斷雁落。
憶秦娥
作者：蔣捷（宋）

山無限。登山試望吳宮殿。吳宮殿。是藏深塢，是臨清淺。（缺詞文）（缺詞文）（缺詞文）（缺詞文）（缺詞文）
謁金門
作者：蔣捷（宋）

（缺詞文）（缺詞文）（缺詞文）（缺詞文）（缺詞文）
菩薩蠻
作者：蔣捷（宋）

（缺詞文）（缺詞文）（缺詞文）（缺詞文）
卜算子
作者：蔣捷（宋）

（缺詞文）（缺詞文）（缺詞文）
霜天曉角
作者：蔣捷（宋）

（缺詞文）（缺詞文）
點絳唇
作者：蔣捷（宋）

（缺詞文）
昭君怨
作者：蔣捷（宋）

擔子挑春雖小。白白紅紅都好。賣過巷東家。巷西家。簾外一聲聲叫。簾裡鴉鬟入報。問道買梅花。買梅花。
如夢令
作者：蔣捷（宋）

夜月溪篁鸞影。曉露巖花鶴頂。半世踏紅塵，到底輸他村景。村景。村景。樵斧耕蓑漁艇。
小重山
作者：蔣捷（宋）

晴浦溶溶明斷霞。樓臺搖影處，是誰家。銀紅裙襉皺宮紗。風前坐，閒鬥鬱金芽。人散樹啼鴉。粉團黏不住，舊繁華。雙龍尾上月痕斜。而今照，冷淡白菱花。
小重山
作者：蔣捷（宋）

曾伴芳卿鏘佩環。西風吹夢斷，墮人寰。假饒無分入雕闌。窺妝鏡，也合小溪灣。此地有誰憐。斜陽牛臥處，牧童攀。勸花休苦恨天天。從來道，薄命是朱顏。
白苧
作者：蔣捷（宋）

正春晴，又春冷，雲低欲落。瓊苞未剖，早是東風作惡。旋安排、一雙銀蒜鎮羅幕。幽壑。水生漪，皺嫩綠、潛鱗初躍。愔愔門巷，桃樹紅才約略。知甚時，霽華烘破青青萼。憶昨。□□□□，引蝶花邊，近來重見，身學垂楊瘦削。問小翠眉山，為誰攢卻。斜陽院宇，任蛛絲罥遍，玉箏絃索。戶外惟聞，放翦刀聲，深在妝閣。料想裁縫，白苧春衫薄。
蝶戀花
作者：蔣捷（宋）

我愛荷花花最軟。錦拶雲挨，朵朵嬌如顫。一陣微風來自遠。紅低欲蘸涼波淺。莫是羊家張靜婉。抱月飄煙，舞得腰肢倦。偷把翠羅香被展。無眠卻又頻翻轉。
虞美人
作者：蔣捷（宋）

絲絲楊柳絲絲雨。春在溟濛處。樓兒忒小不藏愁。幾度和雲飛去、覓歸舟。天憐客子鄉關遠。借與花消遣。海棠紅近綠闌干。才卷朱簾卻又、晚風寒。
虞美人
作者：蔣捷（宋）

少年聽雨歌樓上。紅燭昏羅帳。壯年聽雨客舟中。江闊雲低、斷雁叫西風。而今聽雨僧廬下。鬢已星星也。悲歡離合總無情。一任階前、點滴到天明。
南鄉子
作者：蔣捷（宋）

泊雁小汀洲。冷淡湔裙水漫秋。裙上唾花無覓處，重遊。隔柳惟存月半鉤。準擬架層樓。望得伊家見始休。還怕粉雲天末起，悠悠。化作相思一片愁。
南鄉子
作者：蔣捷（宋）

翠幰夜遊車。不到山邊與水涯。隨分紙燈三四盞，鄰家。便做元宵好景誇。誰解倚梅花。思想燈球墜絳紗。舊說夢華猶未了，堪嗟。才百餘年又夢華。
步蟾宮
作者：蔣捷（宋）

綠華翦碎嬌雲瘦。剩妝點、菊前蓉後。娟娟月也染成香，何況、纖羅襟袖。秋窗一夜西風驟。翠奩鎖、瓊珠花鏤。人間富貴總腥羶，且和露、攀花三嗅。
步蟾宮
作者：蔣捷（宋）

玉窗掣鎖香雲漲。喚綠袖、低敲方響。流蘇拂處字微訛，但斜倚、紅梅一餉。濛濛月在簾衣上。做池館、春陰模樣。春陰模樣不如晴，這催雪、曲兒休唱。
玉樓春
作者：蔣捷（宋）

秦人佔得桃源地。說道花深堪避世。桃花灣內豈無花，呂政馬來攔不住。明朝與子穿花去。去看霜蹄剜石處。茫茫秦事是耶非，萬一問花花解語。
戀繡衾
作者：蔣捷（宋）

茜金小袖花下行。過橋亭、倚樹聽鶯。被柳線、低縈鬢，紺雲垂、釵鳳半橫。紅薇影轉晴窗晝，漾蘭心、未到繡絣。奈一點、春來恨，在青蛾、彎處又生。
浪淘沙
作者：蔣捷（宋）

人愛曉妝鮮。我愛妝殘。翠釵扶住欲敧鬟。印了夜香無事也，月上涼天。新譜學箏難。愁湧蛾彎。一床衾浪未紅翻。聽得人催佯不睬，去洗珠鈿。
浪淘沙
作者：蔣捷（宋）

明露浴疏桐。秋滿簾櫳。掩琴無語意忡忡。掐破東窗窺皓月，早上芙蓉。前事渺茫中。煙水孤鴻。一尊重九又成空。不解吹愁吹帽落，恨殺西風。
燕歸梁
作者：蔣捷（宋）

我夢唐宮春晝遲。正舞到、曳裾時。翠雲隊仗絳霞衣。慢騰騰、手雙垂。忽然急鼓催將起，似綵鳳、亂驚飛。夢迴不見萬瓊妃。見荷花、被風吹。
步蟾宮
作者：蔣捷（宋）

去年雲掩冰輪皎。喜今歲、微陰俱掃。乾坤一片玉琉璃，怎算得、清光多少。無歌無酒痴頑老。對愁影、翻嫌分曉。天公元不負中秋，我自把、中秋誤了。
南鄉子
作者：蔣捷（宋）

冷淡是秋花。更比秋花冷淡些。到處芙蓉供醉賞，從他。自有幽人處士誇。寂寞兩三葩。晝日無風也帶斜。一片西窗殘照裡，誰家。卷卻湘裙薄薄紗。
行香子
作者：蔣捷（宋）

紅了櫻桃。綠了芭蕉。送春歸、客尚蓬飄。昨宵谷水，今夜蘭皋。奈雲溶溶，風淡淡，雨瀟瀟。銀字笙調。心字香燒。料芳悰、乍整還凋。待將春恨，都付春潮。過窈娘堤，秋娘渡，泰娘橋。
粉蝶兒
作者：蔣捷（宋）

啼鴂聲中，春光化成春夢。問東君、仗誰詩送。燕憐晴，鶯愛暖，一窗芳哄。奈匆匆、催他柳綿狂縱。輕羅扇小，桐花又飛麼鳳。記寒吟、沁梅霜凍。古今□，人易老，莫閒雙鞚。尚堪遊、荼䕷粉雲香洞。
翠羽吟
作者：蔣捷（宋）

紺露濃。映素空。樓觀峭玲瓏。粉凍霽英，冷光搖盪古青松。半規黃昏淡月，梅氣山影溟濛。有麗人、步依修竹，蕭然態若游龍。綃袂微皺水溶溶。仙莖清瀣，淨洗斜紅。勸我浮香桂酒，環佩暗解，聲飛芳靄中。弄春弱柳垂絲，慢按翠舞嬌童。醉不知何處，驚翦翦、悽緊霜風。夢醒尋痕訪蹤。但留殘星掛穹。梅花未老，翠羽雙吟，一片曉峰。
賀新郎
作者：蔣捷（宋）

甚矣君狂矣。想胸中、些兒磊磈，酒澆不去。據我看來何所似，一似韓家五鬼。又一似、楊家風子。怪鳥啾啾鳴未了，被天公、捉住樊籠裡。這一錯，鐵難鑄。濯溪雨漲荊溪水。送君歸、斬蛟橋外，水光清處。世上恨無樓百尺，裝著許多俊氣。做弄得、棲棲如此。臨別贈言朋友事，有殷勤、六字君聽取。節飲食，慎言語。
賀新郎
作者：蔣捷（宋）

妾有琵琶譜。抱金槽、慢拈輕拋，柳梢鶯妒。羽調六麼彈遍了，花底靈犀暗度。奈敲斷、玉釵纖股。低畫屏深朱戶掩，卷西風、滿地吹塵土。芳事往，蝶空訴。天天把妾芳心誤。小樓東、隱約誰家，鳳簫鼉鼓。淚點染衫雙袖翠，修竹悽其又暮。背燈影、蕭條情互。捐佩洲前裙步步，渺無邊、一片相思苦。春去也，亂紅舞。
賀新郎
作者：蔣捷（宋）

綠墮雲垂領。背琵琶、盈盈袖手，粉閒紅靚。依約春遊歸來倦，又似春眠未醒。灩寒泚、低迷蓉影。鶯帶松聲飛過也，柳窗深、尚記停針聽。魂浩蕩，孤芳景。金釵斷股瓶沈井。問蘇城、香銷卷子，倩誰題詠。燈暈青紅殘醉在，小院屏昏帳暝。誤瞋怪、眉心慵整。人道真真招得下，任千呼萬喚無言應。空對此，淚花冷。
摸魚子
作者：蔣捷（宋）

嚲吟鞭、雁峰高處。曾遊長壽仙府。年年長見瑤簪會，霞杪蓋芝輕度。開繡戶。笑萬朵香紅，剩染秋光素。清簫麗鼓。任灩玉杯深，鸞酣鳳醉，猶未洞天暮。塵緣誤。迷卻桃園舊步。飛瓊芳夢同賦。朝來聞道仙童宴，翹首翠房玄圃。雲又霧。身恍到微茫，認得胎禽舞。遙汀近浦。便一葦漁航，撐煙載雨，歸去伴寒鷺。
沁園春
作者：蔣捷（宋）

昔裴晉公，生甲辰歲，秉唐相鈞。向東都治第，才娛老眼，北門建節，又絆閒身。燠館花濃，涼臺月淡，不記弓刀千騎塵。誰堪羨，羨南塘居士，做散仙人。南塘水向晴雲。三百樹鳳洲楊柳春。有綠衣奏曲，金斜小雁，綵衣勸酒，玉跪雙麟。前後同年，逸勞異趣，中立翻成雌甲辰。斯言也，是梅花說與，竹裡山民。
喜遷鶯
作者：蔣捷（宋）

風濤如此，被閒鷗誚我，君行良苦。槲葉深灣，蘆窠窄港，小憩倦篙慵櫓。壯年夜吹笛去，驚得魚龍嗥舞。悵今老，但蓬窗緊掩，荒涼愁愫。別浦。雲斷處。低雁一繩，攔斷家山路。佩玉無詩，飛霞乏序，滿席快飈誰付。醉中幾番重九，今度芳尊孤負。便晴否。怕明朝蝶冷，黃花秋圃。
喜遷鶯
作者：蔣捷（宋）

晴天廖廓。被孤雲畫出，離愁消索。玉局彈棋，金釵翦燭，芳思可勝搖落。鏡妝為慵遲晚，笙曲緣愁差錯。倒纖指，□從頭細數，年時同樂。寂寞。花院悄，昨夜醉眠，夢也難憑託。車角生時，馬蹄方後，才始斷伊漂泊。悶無半分消遣，春又一番擔閣。倚闌久，奈東風忒冷，紅綃單薄。
齊天樂
作者：蔣捷（宋）

銀蟾飛到觚稜外。娟娟下窺龍尾。電紫鞘輕，雲紅筤曲，雕玉輿穿燈底。峰繒岫綺。沸一簇人聲，道隨竿媚。侍女迎鑾，燕嬌鶯奼炫珠翠。華胥仙夢未了，被天公澒洞，吹換塵世。淡柳湖山，濃花巷陌，惟說錢塘而已。回頭汴水。望當日宸遊，萬□□□。但有寒蕪，夜深青磷起。
念奴嬌
作者：蔣捷（宋）

夜深清夢，到叢花深處，滿襟冰雪。人在瓊雲方響樂，杳杳衝牙清絕。翠簨翔龍，金樅躍鳳，不是蕤賓鐵。悽鏘仙調，風敲珠樹新折。中有五色光開，參差帔影，對舞山香徹。霧閣雲窗歸去也，笑擁靈君旌節。六曲闌干，一聲鸚鵡，霍地空花滅。夢迴孤館，秋笳霜外嗚咽。
應天長
作者：蔣捷（宋）

柳湖載酒，梅墅賒棋，東風袖裡寒色。轉眼翠籠池閣，含櫻薦鶯食。匆匆過、春是客。弄細雨、晝陰生寂。似瓊花、謫下紅裳，再返仙籍。無限倚闌愁，夢斷雲簫，鵲叫度青壁。漫有戲龍盤□，盈盈住花宅。驕驄馬、嘶巷陌。戶半掩、墮鞭無跡。但追想，白苧裁縫，燈下初識。
賀新郎
作者：蔣捷（宋）

絕代幽人獨。掩芳姿、深居何處，亂雲深谷。自說關中良家子，零落聊依草木。世喪敗、誰收骨肉。輕薄兒郎為夫婿，愛新人、窕窈顏如玉。千萬事，風前燭。鴛鴦一旦成孤宿。最堪憐、新人歡笑，舊人哀哭。侍婢賣珠回來後，相與牽蘿補屋。漫採得、柏枝盈掬。日暮山中天寒也，翠綃衣、薄甚肌生粟。空斂袖，倚修竹。
玉漏遲
作者：蔣捷（宋）

客窗空翠杪。前生飲慣，長生瓊醥。回首紅塵，換了□花幰草。隔水神仙洞府，但只有、飛霞能到。誰通道。西風送我，還陪清嘯。縹渺。柳側雙樓，正繡幕圍春，露深煙悄。魚尾停時，雪上鬒雲猶少。醉傍芙蓉自語，願來此、年年簪帽。青嶼小。鶴立淡煙秋曉。
臺城路・齊天樂
作者：張炎（宋）

十年前事翻疑夢，重逢可憐俱老。水國春空，山城歲晚，無語相看一笑。荷衣換了。任京洛塵沙，冷凝風帽。見說吟情，近來不到謝池草。歡遊曾步翠窈。亂紅迷紫曲，芳意今少。舞扇招香，歌橈喚玉，猶憶錢塘蘇小。無端暗惱。又幾度留連，燕昏鶯曉。回首妝樓，甚時重去好。
三姝媚
作者：張炎（宋）

芙蓉城伴侶。乍卸卻單衣，茜羅重護。傍水開時，細看來、渾似阮郎前度。記得小樓，聽一夜，江南春雨。夢醒簫聲，流水青苹，舊遊何許。誰翦層芳深貯。便洗盡長安，半面塵土。絕似桃根，帶笑痕來伴，柳枝嬌舞。莫是孤村，試與問、酒家何處。曾醉梢頭雙果，園林未暑。
甘州・八聲甘州
作者：張炎（宋）

記玉關、踏雪事清遊。寒氣脆貂裘。傍枯林古道，長河飲馬，此意悠悠。短夢依然江表，老淚灑西州。一字無題處，落葉都愁。載取白雲歸去，問誰留楚佩，弄影中洲。折蘆花贈遠，零落一身秋。向尋常野橋流水，待招來、不是舊沙鷗。空懷感，有斜陽處，卻怕登樓。
聲聲慢
作者：張炎（宋）

寒花清事，老圃閒人，相看秋色霏霏。帶葉分根，空翠半溼荷衣。沅湘舊愁未減，有黃金、難鑄相思。但醉裡，把苔箋重譜，不許春知。聊慰幽懷古意，且頻簪短帽，休怨斜暉。採摘無多，一笑竟日忘歸。從教護香徑小，似東山、還似東籬。待去隱，怕如今、不是晉時。
掃花遊・掃地遊
作者：張炎（宋）

煙霞萬壑，記曲徑幽尋，霽痕初曉。綠窗窈窕。看隨花甃石，就泉通沼。幾日不來，一片蒼雲未掃。自長嘯。悵喬木荒涼，都是殘照。碧天秋浩渺。聽虛籟泠泠，飛下孤峭。山空翠老。步仙風，怕有采芝人到。野色閒門，芳草不除更好。境深悄。比斜川、又清多少。
瑣窗寒
作者：張炎（宋）

斷碧分山，空簾剩月，故人天外。香留酒殢。蝴蝶一生花裡。想如今、醉魂未醒，夜臺夢語秋聲碎。自中仙去後，詞箋賦筆，便無清致。都是。淒涼意。悵玉笥埋雲，錦袍歸水。形容憔悴。料應也、孤吟山鬼。那知人、彈折素弦，黃金鑄出相思淚。但柳枝、門掩枯陰，候蛩愁暗葦。
木蘭花慢
作者：張炎（宋）

龜峰深處隱，巖壑靜、萬塵空。任一路白雲，山童休掃，卻似崆峒。只恐爛柯人到，怕光陰、不與世間同。旋採生枝帶葉，微煎石鼎團龍。從容。吟嘯百年翁。行樂少扶筇。向鏡水傳心，柴桑袖手，門掩清風。如何晉人去後，好林泉、都在夕陽中。禪外更無今古，醉歸明月千松。
三姝媚
作者：張炎（宋）

蒼潭枯海樹。正雪竇高寒，水聲東去。古意蕭閒，問結廬人遠，白雲誰侶。賀監猶狂，還散跡、千巖風露。抱瑟空遊，都是淒涼，此愁難語。莫趁江湖鷗鷺。怕太乙爐荒，暗消鉛虎。投老心情，未歸來何事，共成羈旅。布襪青鞋，休誤入、桃源深處。待得重逢卻說，巴山夜雨。
掃花遊・掃地遊
作者：張炎（宋）

嫩寒禁暖，正草色侵衣，野光如洗。去城數里。繞長堤是柳，釣船深艤。小立斜陽，試數花風第幾。問春意。待留取斷紅，心事難寄。芳訊成拈指。甚遠客他鄉，老懷如此。醉餘夢裡。尚分明認得，舊時羅綺。可惜空簾，誤卻歸來燕子。勝遊地。想依然、斷橋流水。
臺城路・齊天樂
作者：張炎（宋）

春風不暖垂楊樹，吹卻絮雲多少。燕子人家，夕陽巷陌，行入野畦深窈。籌花鬥草。記小舫尋芳，斷橋初曉。那日心情，幾人同向近來老。消憂何處最好。夜深頻秉燭，猶是遲了。南浦歌闌，東林社冷，贏得如今懷抱。吟悰暗惱。待醉也慵聽，勸歸啼鳥。怕擾離愁，亂紅休去掃。
疏影
作者：張炎（宋）

柳黃未結。放嫩晴消盡，斷橋殘雪。隔水人家，渾是花陰，曾醉好春時節。輕車幾度新堤曉，想如今、燕鶯猶說。縱豔遊、得似當年，早是舊情都別。重到翻疑夢醒，弄泉試照影，驚見華髮。卻笑歸來，石老雲荒，身世飄然一葉。閉門約住青山色，自容與、吟窗清絕。怕夜寒、吹到梅花，休卷半簾明月。
渡江雲
作者：張炎（宋）

山空天入海，倚樓望極，風急暮潮初。一簾鳩外雨，幾處閒田，隔水動春鋤。新菸禁柳，想如今、綠到西湖。猶記得、當年深隱，門掩兩三株。愁餘。荒洲古漵，斷梗疏萍，更漂流何處。空自覺、圍羞帶減，影怯燈孤。常疑即見桃花面，甚近來、翻笑無書。書縱遠，如何也都無。
瑣窗寒
作者：張炎（宋）

亂雨敲春，深煙帶晚，水窗慵憑。空簾謾卷，數日更無花影。怕依然、舊時燕歸，定應未識江南冷。最憐他、樹底蔫紅，不語揹人吹盡。清潤。通幽徑。待移燈翦韭，試香溫鼎。分明醉裡，過了幾番風信。想竹間、高閣半開，小車未來猶自等。傍新晴、隔柳呼船，待教潮信穩。
憶舊遊
作者：張炎（宋）

記開簾過酒，隔水懸燈，款語梅邊。未了清遊興，又飄然獨去，何處山川。淡風暗收榆莢，吹下沈郎錢。嘆客裡光陰，消磨豔冶，都在尊前。留連。殢人處，是鏡曲窺鶯，蘭阜圍泉。醉拂珊瑚樹，寫百年幽恨，分付吟箋。故鄉幾回飛夢，江雨夜涼船。縱忘卻歸期，千山未必無杜鵑。
水龍吟
作者：張炎（宋）

仙人掌上芙蓉，涓涓猶溼金盤露。輕妝照水，纖裳玉立，飄搖似舞。幾度消凝，滿湖煙月，一汀鷗鷺。記小舟夜悄，波明香遠，渾不見、花開處。應是浣紗人妒。褪紅衣、被誰輕誤。閒情淡雅，冶容清潤，憑嬌待語。隔浦相逢，偶然傾蓋，似傳心素。怕湘皋佩解，綠雲十里，捲風西去。
憶舊遊
作者：張炎（宋）

嘆江潭樹老，杜曲門荒，同賦飄零。乍見翻疑夢，對蕭蕭亂髮，都是愁根。秉燭故人歸後，花月鎖春深。縱草帶堪題，爭如片葉，能寄殷勤。重尋。已無處，尚記得依稀，柳下芳鄰。佇立香風外，抱孤愁悽惋，羞燕慚鶯。俯仰十年前事，醉後醒還驚。又曉日千峰，涓涓露溼花氣生。
甘州・八聲甘州
作者：張炎（宋）

倚危樓、一笛翠屏空，萬里見天心。度野光清峭，晴峰湧日，冷石生雲。簾卷小亭虛院，無地不花陰。徑曲知何處，春水泠泠。嘯傲柴桑影裡，且怡顏莫問，誰古誰今。任燕留鷗住，聊復慰幽情。愛吾廬、點塵難到，好林泉、都付與閒人。還知否，元來卜隱，不在山深。
摸魚子
作者：張炎（宋）

愛吾廬、傍湖千頃，蒼茫一片清潤。晴嵐暖翠融融處，花影倒窺天鏡。沙浦迥。看野水涵波，隔柳橫孤艇。眠鷗未醒。甚佔得蓴鄉，都無人見，斜照起春暝。還重省。豈料山中秦晉。桃源今度難認。林間即是長生路，一笑元非捷徑。深更靜。待散以吹簫，跨鶴天風冷。憑高露飲。正碧落塵空，光搖半壁，月在萬松頂。
風入松
作者：張炎（宋）

老來學圃樂年華。茅屋短籬遮。兒孫戲逐田翁去，小橋橫、路轉三叉。細雨一犁春意，西風萬寶生涯。攜筇猶記度晴沙。流水帶寒鴉。門前少得寬閒地，繞平疇、盡是桑麻。卻笑牧童遙指，杏花深處人家。
鳳凰臺上憶吹簫
作者：張炎（宋）

水國浮家，漁村古隱，浪遊慣佔花深。猶記得、琵琶半面，曾溼衫青。不道江空歲晚，桃葉渡、還嘆飄零。因乘興，醉夢醒時，卻是山陰。投閒倦呼儔侶，竟棹入蘆花，俗客難尋。風渺渺、雲拖暮雪，獨釣寒清。遠溯流光萬里，渾錯認、葉竹寰瀛。元來是、天上太乙真人。
解連環
作者：張炎（宋）

楚江空晚。悵離群萬里，恍然驚散。自顧影、欲下寒塘，正沙淨草枯，水平天遠。寫不成書，只寄得、相思一點。料因循誤了，殘氈擁雪，故人心眼。誰憐旅愁荏苒。謾長門夜悄，錦箏彈怨。想伴侶、猶宿蘆花，也曾念春前，去程應轉。暮雨相呼，怕驀地、玉關重見。未羞他、雙燕歸來，畫簾半卷。
滿庭芳
作者：張炎（宋）

晴皎霜花，曉熔冰羽，開簾覺道寒輕。誤聞啼鳥，生意又園林。閒了淒涼賦筆，便而今、不聽秋聲。消凝處，一枝借暖，終是未多情。陽和能幾許，尋紅探粉，也恁忺人。笑鄰娃痴小，料理護花鈴。卻怕驚回睡蝶，恐和他、草夢都醒。還知否，能消幾日，風雪灞橋深。
憶舊遊
作者：張炎（宋）

問蓬萊何處，風月依然，萬里江清。休說神仙事，便神仙縱有，即是閒人。笑我幾番醒醉，石磴掃松陰。任狂客難招，採芳難贈，且自微吟。俯仰成陳跡，嘆百年誰在，闌檻孤憑。海日生殘夜，看臥龍和夢，飛入秋冥。還聽水聲東去，山冷不生雲。正目極空寒，蕭蕭漢柏愁茂陵。
解連環
作者：張炎（宋）

句章城郭。問千年往事，幾回歸鶴。嘆貞元、朝士無多，又日冷湖陰，柳邊門鑰。向北來時，無處認、江南花落。縱荷衣未改，病損茂陵，總是離索。山中故人去卻。但碑寒峴首，舊景如昨。悵二喬、空老春深，正歌斷簾空，草暗銅雀。楚魄難招，被萬疊、閒雲迷著。料猶是、聽風聽雨，朗吟夜壑。
臺城路・齊天樂
作者：張炎（宋）

薛濤箋上相思字，重開又還重摺。載酒船空，眠波柳老，一縷離痕難折。虛沙動月。嘆千里悲歌，唾壺敲缺。卻說巴山，此時懷抱那時節。寒香深處話別。病來渾瘦損，懶賦情切。太白閒雲，新豐舊雨，多少英遊消歇。回潮似咽。送一點秋心，故人天末。江影沈沈，露涼鷗夢闊。
聲聲慢
作者：張炎（宋）

荷衣消翠，蕙帶餘香，燈前共語生平。苦竹黃蘆，都是夢裡遊情。西湖幾番夜雨，怕如今、冷卻鷗盟。倩寄遠，見故人說道，杜老飄零。難挽清風飛佩，有相思都在，斷柳長汀。此別何如，一笑寫入瑤琴。天空水雲變色，任愔愔、山鬼愁聽。興未已，更何妨、彈到廣陵。
水龍吟
作者：張炎（宋）

亂紅飛已無多，豔遊終是如今少。一番雨過，一番春減，催人漸老。倚檻調鶯，捲簾收燕，故園空杳。奈關愁不住，悠悠萬里，渾恰似、天涯草。不擬相逢古道。才疑夢、又還驚覺。清風在柳，江搖白浪，舟行趁曉。遮莫重來，不如休去，怎堪懷抱。那知又、五柳門荒，曾聽得、鵑啼了。
一萼紅
作者：張炎（宋）

倚闌干。問綠華何事，偷餌九還丹。浣錦溪邊，餐霞竹裡，翠袖不倚天寒。照芳樹、晴光泛曉，護麼鳳、無處認冰顏。露洗春腴，風搖醉魄，聽笛江南。樹掛珊瑚冷月，嘆玉奴妝褪，仙掾詩慳。謾覓花雲，不同梨夢，推篷恍記孤山。步夜雪、前村問酒，幾消凝、把做杏花看。得似古桃流水，不到人間。
祝英臺近
作者：張炎（宋）

水痕深，花信足，寂寞漢南樹。轉首青陰，芳事頓如許。不知多少消魂，夜來風雨。猶夢到、斷紅流處。最無據。長年息影空山，愁入庾郎句。玉老田荒，心事已遲暮。幾回聽得啼鵑，不如歸去。終不似、舊時鸚鵡。
月下笛
作者：張炎（宋）

萬里孤雲，清遊漸遠，故人何處。寒窗夢裡，猶記經行舊時路。連昌約略無多柳，第一是、難聽夜雨。謾驚回悽悄，相看燭影，擁衾誰語。張緒。歸何暮。半零落，依依斷橋鷗鷺。天涯倦旅。此時心事良苦。只愁重灑西州淚，問杜曲、人家在否。恐翠袖、正天寒，猶倚梅花那樹。
水龍吟
作者：張炎（宋）

幾番問竹平安，雁書不盡相思字。籬根半樹，村深孤艇，闌干屢倚。遠草兼雲，凍河膠雪，此時行李。望去程無數，幷州回首，還又渡、桑乾水。笑我曾遊萬里。甚匆匆、便成歸計。江空歲晚，棲遲猶在，吳頭楚尾。疏柳經寒，斷槎浮月，依然憔悴。待相逢、說與相思，想亦在、相思裡。
綺羅香
作者：張炎（宋）

萬里飛霜，千林落木，寒豔不招春妒。楓冷吳江，獨客又吟愁句。正船艤、流水孤村，似花繞、斜陽歸路。甚荒溝、一片淒涼，載情不去載愁去。長安誰問倦旅。羞見衰顏借酒，飄零如許。謾倚新妝，不入洛陽花譜。為迴風、起舞尊前，盡化作、斷霞千縷。記陰陰、綠遍江南，夜窗聽暗雨。
洞仙歌
作者：張炎（宋）

野鵑啼月，便角巾還第。輕擲詩瓢付流水。最無端、小院寂歷春空，門自掩，柳發離離如此。可惜歡娛地。雨冷雲昏，不見當時譜銀字。舊曲怯重翻，總是離愁，淚痕灑、一簾花碎。夢沈沈、知道不歸來，尚錯問桃根，醉魂醒未。
新雁過妝樓
作者：張炎（宋）

風雨不來，深院悄、清事正滿東籬。杖藜重到，秋氣冉冉吹衣。瘦碧飄蕭搖露便，膩黃秀野拂霜枝。憶芳時。翠微喚酒，江雁初飛。湘潭無人吊楚，嘆落英自採，誰寄相思。淡泊生涯，聊伴老圃斜暉。寒香應遍故里，想鶴怨山空猶未歸。歸何晚，問徑松不語，只有花知。
江神子・江城子
作者：張炎（宋）

奇峰相對接球庭。乍微晴，又微陰。舍北江東，如蓋自亭亭。翻笑天台連雁蕩，隔一片、不逢君。此中幽趣許誰鄰。境雙清。人獨清。採藥難尋，童子語山深。絕似醉翁遊樂意，林壑靜、聽泉聲。
塞翁吟
作者：張炎（宋）

交到無心處，出岫細話幽期。看流水、意俱遲。且淡薄相依。凌霄未肯從龍去，物外共鶴忘機。迷古洞，掩晴暉。翠影溼行衣。飛飛。垂天翼，飄然萬里，愁日暮、佳人未歸。尚記得、巴山夜雨，耿無語、共說生平，都付陶詩。休題五朵，莫夢陽臺，不贈相思。
祝英臺近
作者：張炎（宋）

佔寬閒，鋤浩渺。船艤水村悄。非霧非煙，生氣覆瑤草。蒙茸數畝春陰，夢魂落寞，知踏碎、梨花多少。聽孤嘯。山淺種玉人歸，縹緲度晴峭。鶴下芝田，五色散微照。笑他隔浦誰家，半江疏雨，空吟斷、一犁清曉。
風入松
作者：張炎（宋）

卷舒無意入虛玄。丘壑伴雲煙。石根清氣千年潤，覆孤松、深護啼猿。靄靄靜隨仙隱，悠悠閒對僧眠。傍花懶向小溪邊。空谷覆流泉。浮蹤自感今如此，已無心、萬里行天。記得晉人歸去，御風飛過斜川。
瑤臺聚八仙・新雁過妝樓
作者：張炎（宋）

帶雨春潮。人不渡、沙外曉色迨遙。自橫深靜，誰見隔柳停橈。知我知魚未是樂，轉篷閒趁白鷗招。任風飄。夜來酒醒，何處江皋。泛宅浮家更好，度菰蒲影裡，濯足吹簫。坐閱千帆，空競萬里波濤。他年五湖訪隱，第一是吳淞第四橋。玄真子、共遊煙水，人月俱高。
疏影
作者：張炎（宋）

黃昏片月。似碎陰滿地，還更清絕。枝北枝南，疑有疑無，幾度背燈難折。依稀倩女離魂處，緩步出、前村時節。看夜深、竹外橫斜，應妒過雲明滅。窺鏡蛾眉淡抹。為容不在貌，獨抱孤潔。莫是花光，描取春痕，不怕麗譙吹徹。還驚海上然犀去，照水底、珊瑚如活。做弄得、酒醒天寒，空對一庭香雪。
木蘭花慢
作者：張炎（宋）

採芳洲薜荔，流水外、白鷗前。度萬壑千巖，晴嵐暖翠，心目娟娟。山川。自今自古，怕依然。認得米家船。明月閒延夜語，落花靜擁春眠。吟邊。象筆蠻箋。清絕處、小留連。正寂寂江潭，樹猶如此，那更啼鵑。居廛。閉門隱几，好林泉。都在臥遊邊。記得當時舊事，誤人卻是桃源。
風入松
作者：張炎（宋）

小窗晴碧颭簾波。晝影舞飛梭。惜春休問花多少，柳成陰、春已無多。金字初尋小扇，銖衣早試輕羅。園林未肯受清和。人醉牡丹坡。嘯歌且盡平生事，問東風、畢竟如何。燕子尋常巷陌，酒邊莫唱西河。
臺城路・齊天樂
作者：張炎（宋）

雲多不記山深淺，人行半天巖壑。曠野飛聲，虛空倒影，松掛危峰疑落。流泉噴薄。自窈窕尋源，引瓢孤酌。倦倚高寒，少年遊事老方覺。幽尋閒院邃閣。樹涼僧坐夏，翻笑行樂。近竹驚秋，穿蘿誤晚，都把塵緣消卻。東林似昨。待學取當年，晉人曾約。童子何知，故山空放鶴。
還京樂
作者：張炎（宋）

醉吟處。都是琴尊，竟日松下語。有筆床茶灶，瘦筇相引，逢花須住。正翠陰迷路。年光荏苒成孤旅。待趁燕檣，休忘了、玄都前度。漸煙波遠，怕五湖淒冷，佳人袖薄，修竹依依日暮。知他甚處重逢，便匆匆、背潮歸去。莫因循、誤了幽期，應孤舊雨。佇立山風晚，月明搖碎江樹。
臺城路・齊天樂
作者：張炎（宋）

一窗煙雨不除草。移家靜藏深窈。東晉圖書，南山杞菊，誰識幽居懷抱。疏陰未掃。嘆喬木猶存，易分殘照。慷慨悲歌，故人多向近來老。相逢何事欠早。愛吟心共苦，此意難表。野水無鷗，閒門斷柳，不滿清風一笑。荷衣制了。待尋壑經丘，溯雲孤嘯。學取淵明，抱琴歸去好。
梅子黃時雨
作者：張炎（宋）

流水孤村，愛塵事頓消，來訪深隱。向醉裡誰扶，滿身花影。鷗鷺相看如瘦，近來不是傷春病。嗟流景。竹外野橋，猶系煙艇。誰引。斜川歸興。便啼鵑縱少，無奈時聽。待棹擊空明，魚波千頃。彈到琵琶留不住，最愁人是黃昏近。江風緊。一行柳陰吹暝。
西子妝慢・西子妝
作者：張炎（宋）

白浪搖天，青陰漲地，一片野懷幽意。楊花點點是春心，替風前、萬花吹淚。遙岑寸碧。有誰識、朝來清氣。自沈吟、甚流光輕擲，繁華如此。斜陽外。隱約孤村，隔塢閒門閉。漁舟何似莫歸來，想桃源、路通人世。危橋靜倚。千年事、都消一醉。謾依依，愁落鵑聲萬里。
聲聲慢
作者：張炎（宋）

門當竹徑，鷺管苔磯，煙波自有閒人。棹入孤村，落照正滿寒汀。桃花遠迷洞口，想如今、方信無秦。醉夢醒，向滄浪容與，淨濯蘭纓。欸乃一聲歸去，對筆床茶灶，寄傲幽情。雨笠風蓑，古意謾說玄真。知魚淡然自樂，釣清名、空在絲綸。笑未已，笑嚴陵、還笑渭濱。
湘月・念奴嬌
作者：張炎（宋）

行行且止。把乾坤收入，篷窗深裡。星散白鷗三四點，數筆橫塘秋意。岸觜衝波，籬根受葉，野徑通村市。疏風迎面，溼衣原是空翠。堪嘆敲雪門荒，爭棋墅冷。苦竹鳴山鬼。縱使如今猶有晉，無復清遊如此。落日黃沙，遠天雲淡，弄影蘆花外。幾時歸去，翦取一半煙水。
長亭怨・長亭怨慢
作者：張炎（宋）

笑海上、白鷗盟冷。飛過前灘，又顧秋影。似我知魚，亂蒲流水動清飲。歲華空老，猶一縷、柔絲戀頂。慵憶鴛行，想應是、朝回花徑。人靜。悵離群日暮，都把野情消盡。山中舊隱。料獨樹、尚懸蒼暝。引殘夢、直上青天，又何處、溪風吹醒。定莫負、歸舟同載，煙波千頃。
徵招
作者：張炎（宋）

秋風吹碎江南樹，石床自聽流水。別鶴不歸來，引悲風千里。餘音猶在耳。有誰識、醉翁深意。去國情懷，草枯沙遠，尚鳴山鬼。客裡。可消憂，人間世、寥寥幾年無此。杏老古壇荒，把淒涼空指。心塵聊更洗。傍何處、竹邊松底。共良夜，白月紛紛，領一天清氣。
法曲獻仙音
作者：張炎（宋）

雲隱山暉，樹分溪影，未放妝臺簾卷。篝密籠香，鏡圓窺粉，花深自然寒淺。正人在、銀屏底，琵琶半遮面。語聲軟。且休彈、玉關愁怨。怕喚起西湖，那時春感。楊柳古灣頭，記小憐、隔水曾見。聽到無聲，謾贏得、情緒難翦。把一襟心事，散入落梅千點。
渡江雲
作者：張炎（宋）

江山居未定，貂裘已敝，空自帶愁歸。亂花流水外，訪裡尋鄰，都是可憐時。橋邊燕子，似軟語、斜日江籬。休問我、如今心事，錯認鏡中誰。還思。新煙驚換，舊雨難招，做不成春意。渾未省、誰家芳草，猶夢吟詩。一株古柳觀魚港，傍清深、足可幽棲。閒趣好，白鷗尚識天隨。
鬥嬋娟・霜葉飛
作者：張炎（宋）

舊家池沼。尋芳處、從教飛燕頻繞。一灣柳護水房春，看鏡鸞窺曉。暈宿酒、雙蛾淡掃。羅襦飄帶腰圍小。盡醉方歸去，又暗約明朝鬥草。誰解先到。心緒亂若晴絲，那回遊處，墜紅爭戀殘照。近來心事漸無多，尚被鶯聲惱。便白髮、如今縱少。情懷不似前時好。謾佇立、東風外，愁極還醒，背花一笑。
暗香
作者：張炎（宋）

羽音遼邈。怪四簷晝悄，近來無鵲。木葉吹寒，極目凝思倚江閣。不信相如便老，猶未減、當時遊樂。但趁他、鬥草籌花，終是帶離索。憶昨。更情惡。謾認著梅花，是君還錯。石床冷落。閒掃松陰與誰酌。一自飄零去遠，幾誤了、燈前深約。縱到此、歸未得，幾曾忘卻。
玉漏遲
作者：張炎（宋）

竹多塵自掃。幽通徑曲，禪房深窈。空翠吹衣，坐對閒雲舒嘯。寒木猶懸故葉，又過了、一番殘照。經院悄。詩夢正迷，獨憐衰草。幽趣盡屬閒僧，渾未識人間，落花啼鳥。呼酒憑高，莫問四愁三笑。可惜秦山晉水，甚卻向、此時登眺。清趣少。那更好遊人老。
長亭怨・長亭怨慢
作者：張炎（宋）

記橫笛、玉關高處。萬里沙寒，雪深無路。破卻貂裘，遠遊歸後與誰譜。故人何許。渾忘了、江南舊雨。不擬重逢，應笑我、飄零如羽。同去。釣珊瑚海樹。底事又成行旅。煙篷斷浦。更幾點、戀人飛絮。如今又、京洛尋春，定應被、薇花留住。且莫把孤愁，說與當時歌舞。
西河
作者：張炎（宋）

花最盛。西湖曾泛煙艇。鬧紅深處小秦箏，斷橋夜飲。鴛鴦水宿不知寒，如今翻被驚醒。那時事、都倦省。闌干來此閒憑。是誰分得半邊機雲，恍疑晝錦。想當飛燕皺裙時，舞盤微墮珠粉。軟波不翦素練淨。碧盈盈、移下秋影。醉裡玉書難認。且脫巾露發，飄然乘興。一葉浮香天風冷。
玲瓏四犯
作者：張炎（宋）

流水人家，乍過了斜陽，一片蒼樹。怕聽秋聲，卻是舊愁來處。因甚尚客殊鄉，自笑我、被誰留住。問種桃、莫是前度。不擬桃花輕誤。少年未識相思苦。最難禁、此時情緒。行雲暗與風流散，方信別淚如雨。何況夜鶴帳空，怎奈向、如今歸去。更可憐，閒裡白了頭，還知否。
淒涼犯
作者：張炎（宋）

西風暗翦荷衣碎，柔絲不解重緝。荒煙斷浦，晴暉歷亂，半山搖碧。悠悠望極。忍獨聽、秋聲漸急。更憐他、蕭條柳發，相與動秋色。老態今如此，猶自留連，醉筇遊屐。不堪瘦影，渺天涯、盡成行客。因甚忘歸，謾吹裂、山陽夜笛。夢三十六陂流水，去未得。
聲聲慢
作者：張炎（宋）

山風古道，海國輕車，相逢只在東瀛。淡薄秋光，恰似此日遊情。休嗟鬢絲斷雪，喜閒身、重渡西泠。又溯遠，趁回潮拍岸，斷浦揚舲。莫向長亭折柳，正紛紛落葉，同是飄零。舊隱新招。知住第幾層雲。疏籬尚存晉菊，想依然、認得淵明。待去也，最愁人，猶戀故人。
燭影搖紅
作者：張炎（宋）

舟艤鷗波，訪鄰尋裡愁都散。老來猶似柳風流，先露看花眼。閒把花枝試揀。笑盈盈，和香待翦。也應回首，紫曲門荒，當年遊慣。簫鼓黃昏，動人心處情無限。錦街不甚月明多，早已驕塵滿。才過風柔夜暖。漸迤邐、芳程遞趲。向西湖去，那裡人家，依然鶯燕。
憶舊遊
作者：張炎（宋）

記凝妝倚扇，笑眼窺簾，曾款芳尊。步屧交枝徑，引生香不斷，流水中分。忘了牡丹名字，和露撥花根。甚杜牧重來，買栽無地，都是消魂。空存。斷腸草，伴幾摺眉痕，幾點啼痕。鏡裡芙蓉老，問如今何處，綰綠梳雲。拍有舊時歸燕，猶自識黃昏。待說與羈愁，遙知路隔楊柳門。
春從天上來
作者：張炎（宋）

海上回槎。認舊時鷗鷺，猶戀蒹葭。影散香消，水流雲在，疏樹十里寒沙。難問錢塘蘇小，都不見、擘竹分茶。更堪嗟。似荻花江上，誰弄琵琶。煙霞。自延晚照，盡換了西林，窈窕紋紗。蝴蝶飛來，不知是夢，猶疑春在鄰家。一掬幽懷難寫，春何處、春已天涯。減繁華。是山中杜宇，不是楊花。
甘州・八聲甘州
作者：張炎（宋）

看涓涓、兩水自東西，中有百花莊。步交枝徑裡，簾分晝影，窗聚春香。依約誰教鸚鵡，列屋帶垂楊。方喜閒居好，翻為詩忙。多少周情柳思，向一丘一壑，留戀年光。又何心逐鹿，蕉夢正錢塘。且休將扇塵輕障，萬山深、不是舊河陽。無人識，牡丹開處，重見韓湘。
慶清朝
作者：張炎（宋）

淺草猶霜。融泥未燕，晴梢潤葉初乾。閒扶短策，鄰家小聚清歡。錯認籬根是雪，梅花過了一番寒。風還峭，較遲芳信，恰是春殘。此境此時此意，待移琴獨去，石冷慵彈。飄飄爽氣，飛鳥相與俱還。醉裡不知何處，好詩盡在夕陽山。山深杳，更無人到，流水花間。
真珠簾
作者：張炎（宋）

綠房幾夜迎清曉，光搖動、素月溶溶如水。惆悵一枝寒，記東闌閒倚。近日花邊無舊雨，便寂寞、何曾吹淚。燭外。謾羞得紅妝，而今猶睡。琪樹皎立風前，萬塵空、獨挹飄然清氣。雅淡不成嬌，擁玲瓏春意。落寞雲深詩夢淺，但一似、唐昌宮裡。元是。是分明錯認，當時玉蕊。
探春慢
作者：張炎（宋）

銀浦流雲，綠房迎曉，一抹牆腰月淡。暖玉生煙，懸冰解凍，碎滴瑤階如霰。才放些晴意，早瘦了、梅花一半。也知不做花看，東風何事吹散。搖落似成秋苑。甚釀得春來，怕教春見。野渡舟回，前村門掩，應是不勝清怨。次第尋芳去，灞橋外、蕙香波暖。猶妒簷聲，看燈人在深院。
風入松
作者：張炎（宋）

一春不是不尋春。終是不忺人。好懷漸向中年減，對歌鐘、渾沒心情。短帽怕黏飛絮，輕衫壓撲游塵。暖香十里軟鶯聲。小舫綠楊陰。夢隨蝴蝶飄零後，尚依依、花月關心。惆悵一株梨雪，明年甚處清明。
渡江雲
作者：張炎（宋）

錦香繚繞地，深燈掛壁，簾影浪花斜。酒船歸去後，轉首河橋，那處認紋紗。重盟鏡約，還記得、前度秦嘉。惟只有、葉題堪寄，流不到天涯。驚嗟。十年心事，幾曲闌干，想蕭娘聲價。閒過了、黃昏時候，疏柳啼鴉。浦潮夜湧平沙白，問斷鴻、知落誰家。書又遠，空江片月蘆花。
探芳信
作者：張炎（宋）

坐清晝。正冶思縈花，餘酲倦酒。甚採芳人老，芳心尚如舊。消魂忍說銅駝事，不是因春瘦。向西園，竹掃頹垣，蔓蘿荒甃。風雨夜來驟。嘆歌冷鶯簾，恨凝蛾岫。愁到今年，多似去年否。舊情懶聽山陽笛，目極空搔首。我何堪，老卻江潭漢柳。
聲聲慢
作者：張炎（宋）

煙堤小舫，雨屋深燈，春衫慣染京塵。舞柳歌桃，心事暗惱東鄰。渾疑夜窗夢蝶，到如今、猶宿花陰。待喚起，甚江蘺搖落，化作秋聲。回首曲終人遠，黯消魂、忍看朵朵芳雲。潤墨空題，惆悵醉魄難醒。獨憐水樓賦筆，有斜陽、不怕登臨。愁未了，聽殘鶯、、啼過柳陰。
徵招
作者：張炎（宋）

可憐張緒門前柳，相看頓非年少。三徑已荒涼，更如今懷抱。薄遊渾是感，滿煙水、東風殘照。古調誰彈，古音誰賞，歲華空老。京洛染緇塵，悠然意，獨對南山一笑。只在此山中，甚相逢不早。瘦吟心共苦，知幾度、翦燈窗小。何時更、聽雨巴山，賦草池春曉。
甘州・八聲甘州
作者：張炎（宋）

記天風、飛佩紫霞邊，顧曲萬花深。甚相如情倦，少陵愁老，還嘆飄零。短夢恍然今昔，故國十年心。回首三三徑，松竹成陰。不恨片篷南浦，恨翦燈聽雨，誰伴孤吟。料瘦筇歸後，閒鎖北山雲。是幾番、柳邊行色，是幾番、同醉古園林。煙波遠，筆床茶灶，何處逢君。
一萼紅
作者：張炎（宋）

制荷衣。傍山窗卜隱，雅志可閒時。款竹門深，移花檻小，動人芳意菲菲。怕冷落、蘋洲夜月，想時將、漁笛靜中吹。塵外柴桑，燈前兒女，笑語忘歸。分得煙霞數畝，乍掃苔尋徑，撥葉通池。放鶴幽情，吟鶯歡事，老去卻願春遲。愛吾廬、琴書自樂，好襟懷、初不要人知。長日一簾芳草，一卷新詩。
高陽臺
作者：張炎（宋）

古木迷鴉，虛堂起燕，歡遊轉眼驚心。南圃東窗，酸風掃盡芳塵。鬢貂飛入平原草，最可憐、渾是秋陰。夜沈沈。不信歸魂，不到花深。吹簫踏葉幽尋去，任船依斷石，袖裹寒雲。老桂懸香，珊瑚碎擊無聲。故園已是愁如許，撫殘碑，卻又傷今。更關情。秋水人家，斜照西泠。
臺城路・齊天樂
作者：張炎（宋）

郎吟未了西湖酒，驚心又歌南浦。折柳官橋，呼船野渡，還聽垂虹風雨。漂流最苦。況如此江山，此時情緒。怕有鴟夷，笑人何事載詩去。荒臺只今在否。登臨休望遠，都是愁處。暗草埋沙，明波洗月，誰念天涯羈旅。荷陰未暑。快料理歸程，再盟鷗鷺。只恐空山，近來無杜宇。
桂枝香
作者：張炎（宋）

晴江迥闊。又客裡天涯，還嘆輕別。萬里潮生一棹，柳絲猶結。荷衣好向山中補，共飄零、幾年霜雪。賦歸何晚，依依徑菊，弄香時節。料此去、清遊未歇。引一片秋聲，都付吟篋。落葉長安，古意對人休說。相思只在相留處，有孤芳、可憐空折。舊懷難寫，山陽怨笛，夜涼吹月。
慶春宮・高陽臺
作者：張炎（宋）

蟾窟研霜，蜂房點蠟，一枝曾伴涼宵。清氣初生，丹心未折，濃豔到此都消。避風歸去，貯金屋、妝成漢嬌。慄肌微潤，和露吹香，直與秋高。小山舊隱重招。記得相逢，古道迢遙。把酒長歌，插花短舞，誰在水國吹簫。餘音何處，看萬里、星河動搖。廣庭人散，月淡天心，鶴下銀橋。
長亭怨・長亭怨慢
作者：張炎（宋）

望花外、小橋流水，門巷愔愔，玉簫聲絕。鶴去臺空，佩環何處弄明月。十年前事，愁千折、心情頓別。露粉風香誰為主，都成消歇。悽咽。曉窗分袂處，同把帶鴛親結。江空歲晚，便忘了、尊前曾說。恨西風不庇寒蟬，便掃盡、一林殘葉。謝楊柳多情，還有綠陰時節。
甘州・八聲甘州
作者：張炎（宋）

望涓涓、一水隱芙蓉，幾被暮雲遮。正憑高送目，西風斷雁，殘月平沙。未覺丹楓盡老，搖落已堪嗟。無避秋聲處，愁滿天涯。一自盟鷗別後，甚酒瓢詩錦，輕誤年華。料荷衣初暖，不忍負煙霞。記前度翦燈一笑，再相逢、知在那人家。空山遠，白雲休贈，只贈梅花。
甘州・八聲甘州
作者：張炎（宋）

隔花窺半面，帶天香、吹動一天秋。嘆行雲流水，寒枝夜鵲，楊柳灣頭。浪打石城風急，難系莫愁舟。未了笙歌夢，倚棹西州。重省尋春樂事，奈如今老去，鬢改花羞。指斜陽巷陌，都是舊曾遊。憑寄與、採芳儔侶，且不須、容易說風流。爭得似、桃根桃葉，明月妝樓。
疏影
作者：張炎（宋）

雪空四野，照歸心萬里，千峰獨立。身與天遊，一洗襟懷，海鏡倒湧秋白。相逢懶問盈虧事，但脈脈、此情無極。是幾番、飛蓋追隨，桂底露衣香溼。閒款樓臺夜色。料水光未許，人世先得。影裡分明，認得山河，一笑亂山橫碧。乾坤許大須容我，渾忘了、醉鄉猶客。待倩誰、招下清風，共結歲寒三益。
湘月・念奴嬌
作者：張炎（宋）

隨風萬里。已無心出岫，浮游天地。為問山中何所有，此意不堪持寄。淡薄相依，行藏自適，一片松陰外。石根蒼潤，飄飄元是清氣。長伴暗谷泉生，晴光瀲灩，溼影搖花碎。濁濁波濤江漢裡，忽見清流如此。枝上瓢空，鷗前沙淨，欲洗幽人耳。白蘋洲上，浩歌一棹春水。
真珠簾
作者：張炎（宋）

雲深別有深庭宇。小簾櫳、佔取芳菲多處。花暗水房春，潤幾番酥雨。見說蘇堤晴未穩，便懶趁、踏青人去。休去。且料理琴書，夷猶今古。誰見靜裡閒心，縱荷衣未茸，雪巢堪賦。醉醒一乾坤，任此情何許。茂樹石床同坐久，又卻被、清風留住。欲住。奈簾影妝樓，翦燈人語。
大聖樂
作者：張炎（宋）

隱市山林，傍家池館，頓成佳趣。是幾番臨水看雲，就樹攬香，詩滿闌干橫處。翠徑小車行花影，聽一片春聲人笑語。深庭宇。對清晝漸長，閒教鸚鵡。芳情緩尋細數。愛碧草平煙紅自雨。任燕來鶯去，香凝翠暖，歌酒清時鐘鼓。二十四簾冰壺裡，有誰在簫臺猶醉舞。吹笙侶。倚高寒、半天風露。
瑞鶴仙
作者：張炎（宋）

楚雲分斷雨。問那回、因甚琴心先許。匆匆話離緒。正花房蜂鬧，著春無處。殘歌剩舞。尚隱約、當時院宇。黯消凝、銅雀深深，忍把小喬輕誤。休賦。玉尊別後，老葉沈溝，暗珠還浦。歡遊再數。能幾日、採芳去。最無端做了，霎時嬌夢，不道風流恁苦。把餘情、付與秋蛩，夜長自語。
祝英臺近
作者：張炎（宋）

水西船，山北酒，多為買春去。事與雲消，飛過舊時雨。謾留一掬相思，待題紅葉，奈紅葉、更無題處。正延佇。亂花渾不知名，嬌小未成語。短棹輕裝，逢迎段橋路。那知楊柳風流，柳猶如此，更休道、少年張緒。
戀繡衾
作者：張炎（宋）

一枝涼玉敧路塵。下瑤臺、疑是夢雲。怕趁取、西風去，被何人、拈住皺裙。溫柔只在秋波裡，這些兒、真個動心。再同飲、花前酒，莫都忘、今夜夜深。
甘州・八聲甘州
作者：張炎（宋）

記當年、紫曲戲分花，簾影最深深。聽惺忪語笑，香尋古字，譜掐新聲。散盡黃金歌舞，那處著春情。夢醒方知夢，夢豈無憑。幾點別餘清淚，盡化作妝樓，斷雨殘雲。指梢頭舊恨，豆蔻結愁心。都休問、北來南去，但依依、同是可憐人。還飄泊，何時尊酒，卻說如今。
浣溪紗・浣溪沙
作者：張炎（宋）

犀押重簾水院深。柳綿撲帳晝愔愔。夢迴孤蝶弄春陰。乍減楚衣收帶眼，初勻商鼎熨香心。燕歸搖動護花鈴。
菩薩蠻
作者：張炎（宋）

蕊香不戀琵琶結。舞衣折損藏花蝶。春夢未堪憑。幾時春夢真。愁把殘更數。淚落燈前雨。歌酒可曾忺。情懷似去年。
四字令・醉太平
作者：張炎（宋）

鶯吟翠屏。簾吹絮雲。東風也怕花瞋。帶飛花趕春。鄰娃笑迎。嬉遊趁晴。明朝何處相尋。那人家柳陰。
聲聲慢
作者：張炎（宋）

穿花省路，傍竹尋鄰，如何故隱都荒。問取堤邊，因甚減卻垂楊。消磨縱然未盡，滿煙波、添了斜陽。空嘆息，又翻成無限，杜老淒涼。一舸清風何處，把秦山晉水，分貯詩囊。發已飄飄，休問歲晚空江。松陵試招舊隱，怕白鷗、猶識清狂。漸溯遠，望幷州、卻是故鄉。
杏花天
作者：張炎（宋）

湘羅幾翦黏新巧。似過雨、胭脂全少。不教枝上春痕鬧。都被海棠分了。帶柳色、愁眉暗惱。謾遙指、孤村自好。深巷明朝休起早。空等賣花人到。
醉落魄・一斛珠
作者：張炎（宋）

柳侵闌角。畫簾風軟紅香泊。引人蝴蝶翻輕薄。已自關情，和夢近來惡。眉梢輕把閒愁著。如今愁重眉梢弱。雙眉不畫愁消卻。不道愁痕，來傍眼邊覺。
甘州・八聲甘州
作者：張炎（宋）

過千巖萬壑古蓬萊，招隱竟忘還。想乾坤清氣，霏霏冉冉，卻在闌干。洞戶來時不鎖，歸水映花關。只可自怡悅，持寄應難。狂客如今何處，甚酒船去後，煙水空寒。正黃塵沒馬，林下一身閒。幾消凝、此圖誰畫，細看來、元不是終南。無心好、休教出岫，只在深山。
小重山
作者：張炎（宋）

清氣飛來望似空。數椽何用草，膝堪容。卷將一片當簾櫳。難持贈，只在此山中。魚影倦隨風。無心成雨意，又西東。都緣窗戶自玲瓏。江楓外，不隔夜深鍾。
聲聲慢
作者：張炎（宋）

晴光轉樹，曉氣分嵐，何人野渡橫舟。斷柳枯蟬，涼意正滿西州。匆匆載花載酒，便無情、也自風流。芳晝短，奈不堪深夜，秉燭來遊。誰識山中朝暮，向白雲一笑，今古無愁。散發吟商，此興萬里悠悠。清狂未應似我，倚高寒、隔水呼鷗。須待月，冼多清、都付與秋。
木蘭花慢
作者：張炎（宋）

幽棲身懶動，邃庭悄、日偏長。甚不隱山林，不喧車馬，不斷生香。澄心淡然止水，笑東風、引得落花忙。慵對魚翻暗藻，閒留鶯管垂楊。徜徉。淨幾明窗。穿窈窕、染芬芳。看白鶴無聲，蒼雲息影，物外行藏。桃源去塵更遠，問當年、何事識漁郎。爭似重門晝掩，自看生意池塘。
玉蝴蝶
作者：張炎（宋）

留得一團和氣，此花開盡，春已規圓。虛白窗深，恍訝碧落星懸。颺芳叢、低翻雪羽，凝素豔、爭簇冰蟬。向西園。幾回錯認，明月鞦韆。欲覓生香何處，盈盈一水，空對娟娟。待折歸來，倩誰偷解玉連環。試結取、鴛鴦錦帶，好移傍、鸚鵡珠簾。晚階前。落梅無數，因甚啼鵑。
南樓令・唐多令
作者：張炎（宋）

一片赤城霞。無心戀海涯。遠飛來、喬木人家。且向琴書深處隱，終勝似、聽琵琶。休近七香車。年華已破瓜。怕依然、劉阮桃花。欲問長生何處好，金鼎內、轉丹砂。